
ANEXA nr. 3
Atribuțiile specifice postului de Expert achiziții publice (Expert achiziții publice), pe durată determinată, în afara organigramei Autorității pentru Digitalizarea României, în cadrul proiectului „Strengthening the capacities of the National Coordination Center NCC-RO”, Acronim NCC-RO
1. Contribuie la planificarea și organizarea achizițiilor publice necesare implementării proiectului, în conformitate cu activitățile, bugetele și termenele aprobate prin Acordul de Grant.

2. Elaborează și pregătește documentațiile necesare inițierii și derulării procedurilor de achiziție publică, inclusiv documentele justificative, specificațiile și documentațiile de atribuire, în colaborare cu responsabilii activităților și pachetelor de lucru.

3. Asigură derularea procedurilor de achiziție publică prin Sistemul Electronic de Achiziții Publice (SEAP), precum și a achizițiilor directe, în conformitate cu legislația națională și cu regulile aplicabile Programului Europa Digitală.
4. Gestionează, în aria sa de responsabilitate, solicitările de clarificări și documentele aferente procedurilor de achiziție și sprijină activitățile de evaluare a ofertelor, în condițiile legislației aplicabile.
5. Verifică încadrarea achizițiilor propuse în categoriile de cheltuieli, bugetele și activitățile aprobate ale proiectului și semnalează eventualele neconcordanțe sau riscuri identificate.
6. Urmărește derularea contractelor de achiziție publică, inclusiv respectarea termenelor, obligațiilor contractuale și condițiilor de furnizare a produselor sau prestare a serviciilor, în colaborare cu responsabilii desemnați.
7. Contribuie la pregătirea și actualizarea situațiilor privind stadiul achizițiilor, contractelor încheiate și procedurilor aflate în derulare, în vederea monitorizării implementării proiectului și pregătirii raportărilor.
8. Identifică și semnalează eventualele întârzieri, neconformități sau probleme apărute în derularea procedurilor și contractelor de achiziție și contribuie la identificarea măsurilor necesare pentru soluționarea acestora.
9. Asigură constituirea, actualizarea și arhivarea dosarelor achizițiilor publice, precum și menținerea pistei de audit aferente activităților din aria sa de responsabilitate, în conformitate cu prevederile legale și cerințele finanțatorului.
Atribuțiile specifice postului de Expert financiar junior (Asistent analist), pe durată determinată, în afara organigramei Autorității pentru Digitalizarea României, în cadrul proiectului „Strengthening the capacities of the National Coordination Center NCC-RO”, Acronim NCC-RO
1. Sprijină elaborarea, actualizarea și monitorizarea bugetului proiectului, inclusiv repartizarea și urmărirea cheltuielilor pe pachete de lucru, activități și categorii bugetare, în conformitate cu prevederile Acordului de Grant și ale bugetului aprobat.
2. Centralizează, verifică și organizează documentele financiar-contabile aferente implementării proiectului, urmărind corectitudinea, completitudinea și conformitatea acestora cu regulile de eligibilitate a cheltuielilor și cu procedurile aplicabile.
3. Actualizează evidențele financiare privind angajamentele bugetare, cheltuielile efectuate, plățile, prefinanțarea și cofinanțarea de la bugetul de stat, contribuind la monitorizarea execuției bugetare a proiectului.
4. Verifică documentele justificative aferente cheltuielilor de personal, deplasărilor și altor categorii de cheltuieli eligibile, în vederea pregătirii documentației necesare raportărilor financiare.
5. Contribuie la pregătirea situațiilor financiare, centralizatoarelor și documentelor suport necesare elaborării rapoartelor financiare intermediare și finale, în conformitate cu cerințele finanțatorului.
6. Sprijină implementarea financiară a activităților aferente apelurilor deschise de finanțare din cadrul WP2, inclusiv prin verificarea documentelor financiare și centralizarea informațiilor privind sprijinul financiar acordat terților, în limita responsabilităților atribuite proiectului.
7. Monitorizează încadrarea cheltuielilor în bugetele aprobate și semnalează coordonatorului financiar eventualele neconcordanțe, depășiri sau riscuri identificate în procesul de implementare financiară.
8. Sprijină pregătirea documentelor și informațiilor financiare solicitate în cadrul verificărilor, auditurilor și controalelor efectuate asupra proiectului.
9. Asigură menținerea pistei de audit aferente activităților din aria sa de responsabilitate, prin documentarea completă și actualizată a operațiunilor financiare, evidențelor, verificărilor și documentelor justificative, în conformitate cu cerințele finanțatorului.
Atribuțiile specifice postului de Expert management proiect (Responsabil proces), pe durată determinată, în afara organigramei Autorității pentru Digitalizarea României, în cadrul proiectului „Strengthening the capacities of the National Coordination Center NCC-RO”, Acronim NCC-RO
1. Sprijină managerul de proiect în planificarea, organizarea și coordonarea activităților proiectului NCC-RO, contribuind la respectarea graficului de implementare, a obiectivelor stabilite și a cerințelor contractului de finanțare.

2. Monitorizează derularea activităților și proceselor interne ale proiectului NCC-RO, urmărind respectarea termenelor, a procedurilor aprobate și a fluxurilor de lucru, și informează managerul de proiect cu privire la eventualele întârzieri sau neconformități.

3. Asigură suport administrativ și operațional pentru echipa de proiect, inclusiv gestionarea corespondenței, programarea ședințelor, organizarea logistică a întâlnirilor și menținerea evidenței documentelor de proiect.

4. Participă la elaborarea, centralizarea și actualizarea documentelor de management de proiect, inclusiv planuri de lucru, situații de progres, liste de acțiuni și alte documente suport necesare implementării proiectului NCC-RO.

5. Colectează, verifică și centralizează informațiile necesare pentru raportările proiectului NCC-RO, asigurând acuratețea și completitudinea datelor transmise către managerul de proiect și alte structuri implicate.

6. Sprijină activitatea de help-desk a proiectului NCC-RO din punct de vedere organizațional, prin înregistrarea solicitărilor, urmărirea soluționării acestora conform termenelor stabilite și escaladarea situațiilor care necesită intervenția managerului de proiect.

7. Facilitează comunicarea internă și colaborarea între membrii echipei de proiect, asigurând transmiterea la timp a informațiilor relevante, deciziilor și instrucțiunilor stabilite de managerul de proiect.

8. Urmărește implementarea deciziilor luate în cadrul ședințelor de proiect, monitorizează stadiul acțiunilor asumate și raportează periodic managerului de proiect asupra progresului acestora.

9. Sprijină menținerea pistei de audit a proiectului NCC-RO, prin organizarea, arhivarea și actualizarea documentelor administrative și de proces, precum și a corespondenței relevante, în conformitate cu cerințele finanțatorului și ale organismelor de control.
Atribuțiile specifice postului de Expert IT (Specialist SIG/IT), pe durată determinată, în afara organigramei Autorității pentru Digitalizarea României, în cadrul proiectului „Compliance CRA (made easy)”, acronim „CRACY”
1. Contribuie la implementarea activităților tehnice asumate de ADR/NCC-RO în cadrul proiectului CRACY, în conformitate cu obiectivele, activitățile și rezultatele prevăzute în Acordul de Grant.

2. Analizează cerințele tehnice și de conformitate prevăzute de Regulamentul privind reziliența cibernetică (Cyber Resilience Act – CRA), contribuind la evaluarea aplicabilității acestora pentru produsele cu elemente digitale și la identificarea soluțiilor tehnice relevante.

3. Contribuie la analiza, verificarea și adaptarea materialelor, metodologiilor, instrumentelor și rezultatelor tehnice dezvoltate în cadrul proiectului, în raport cu cerințele CRA și cu responsabilitățile asumate de ADR/NCC-RO.

4. Participă la elaborarea livrabilului D3.9 – „Conformity Assessment and Certification Analysis and Recommendations to CRA”, prin analizarea procedurilor de evaluare a conformității și certificare aplicabile în statele membre și formularea de contribuții tehnice și recomandări relevante.

5. Sprijină implementarea activităților aferente WP4 – CRA Compliance Tools Deployment, Enhancements, Automation, Testing and Validation, inclusiv prin participarea la testarea, verificarea și validarea instrumentelor dezvoltate în cadrul proiectului.

6. Contribuie la activitățile T4.12 și T4.13, privind validarea proceselor de autoevaluare și autoatestare a conformității produselor cu elemente digitale, respectiv analiza proceselor de certificare pentru produsele încadrate în clasele I și II.

7. Participă la analiza și validarea rezultatelor tehnice aferente platformei CRACY, instrumentelor de conformare și soluțiilor dezvoltate în cadrul proiectului, inclusiv a celor privind Software Bill of Materials (SBOM), în limita responsabilităților ADR/NCC-RO.

8. Sprijină implementarea activității T5.3 – CRA Impact Management and Policy Outreach, prin analiza rezultatelor tehnice și a experiențelor rezultate din testarea și validarea instrumentelor de conformare, contribuind la formularea de recomandări relevante pentru factorii de decizie și autoritățile competente.

9. Participă la reuniunile tehnice și activitățile de cooperare cu partenerii consorțiului CRACY, formulând puncte de vedere și contribuții de specialitate în domeniul securității cibernetice și conformității CRA.

10. Contribuie la pregătirea materialelor tehnice și la desfășurarea activităților de informare, instruire, diseminare și transfer de cunoștințe privind CRA și instrumentele dezvoltate în cadrul proiectului, destinate IMM-urilor, producătorilor de produse cu elemente digitale și altor părți interesate.

11. Contribuie la corelarea rezultatelor tehnice ale proiectului CRACY cu activitățile și inițiativele relevante desfășurate la nivelul NCC-RO și la valorificarea acestora în cadrul ecosistemului național de securitate cibernetică.

12. Asigură menținerea pistei de audit aferente activităților din aria sa de responsabilitate, prin documentarea completă și actualizată a analizelor tehnice, contribuțiilor, activităților de validare și rezultatelor obținute, în conformitate cu cerințele finanțatorului.

Atribuțiile specifice postului de Expert implementare (Consultant în administrația publică), pe durată determinată, în afara organigramei Autorității pentru Digitalizarea României, în cadrul proiectului „Compliance CRA (made easy)”, acronim „CRACY”
1. Contribuie la implementarea activităților asumate de ADR/NCC-RO în cadrul proiectului CRACY, prin asigurarea suportului administrativ și operațional necesar desfășurării acestora în conformitate cu prevederile Acordului de Grant.

2. Sprijină monitorizarea activităților și obligațiilor asumate de ADR/NCC-RO în cadrul pachetelor de lucru ale proiectului, urmărind respectarea termenelor, livrabilelor și rezultatelor planificate.

3. Monitorizează calendarul activităților, livrabilelor și jaloanelor aferente responsabilităților ADR/NCC-RO și semnalează echipei de management eventualele întârzieri sau neconcordanțe identificate.

4. Contribuie din punct de vedere tehnic la pregătirea și centralizarea documentelor administrative și operaționale necesare implementării activităților și elaborării raportărilor tehnice și de progres aferente proiectului.

Sprijină organizarea și documentarea activităților desfășurate în cadrul WP4 și WP5, inclusiv a reuniunilor de lucru, activităților de cooperare, diseminare, informare și instruire.

5. Facilitează comunicarea și cooperarea operațională între echipa ADR/NCC-RO, partenerii consorțiului CRACY și celelalte structuri implicate, contribuind la schimbul de informații și documente necesare implementării proiectului.

6. Contribuie la pregătirea documentelor și informațiilor necesare pentru elaborarea livrabilelor și raportărilor aferente activităților în care ADR/NCC-RO este implicat, în colaborare cu experții tehnici și responsabilii desemnați.

7. Sprijină din punct de vedere tehnic organizarea activităților de diseminare, comunicare și promovare a rezultatelor proiectului către IMM-uri, producători de produse cu elemente digitale, autorități publice și alte categorii de părți interesate.

8. Contribuie la monitorizarea progresului implementării activităților proiectului și la pregătirea situațiilor centralizatoare privind rezultatele obținute, documentele elaborate și obligațiile îndeplinite de ADR/NCC-RO.

9. Sprijină din punct de vedere tehnic echipa de management în pregătirea documentelor și informațiilor solicitate de coordonatorul proiectului, finanțator sau organismele de verificare și control, în limita responsabilităților atribuite.

10. Asigură menținerea pistei de audit aferente activităților din aria sa de responsabilitate, prin documentarea completă și actualizată a activităților, cooperărilor, documentelor, rezultatelor și livrabilelor realizate, în conformitate cu cerințele finanțatorului.

